353 Stare

Solent pugnantes stare in duello, perorantes in iudicio, ministrantes in obsequio. Sic debemus nos stare tanquam hosti resistente, tanquam iudici allegantes, tanquam patri sermontes.

De primo, Eph. 6[:10-11]: *Confortamini in Domino, et in potentia virtutis ejus. Induite vos armaturam Dei, ut possitis stare*, etc.

De secundo, Luc. 17[:12]: *Occurrerunt ei decem viri leprosi, qui steterunt a longe*.

De tercio, Eccli. 2[:1]: *Fili, accedens ad servitutem Dei sta in timore*.

Item, stare debent viri iusti ad quinque.

Primo, ad seruiendum Domino reuerenter, Eccli. [47:11]: *Stare fecit cantores contra [altare]*.

Secundo, ad resistendum temptacionibus, sicut stant pugiles in pugnis, Eccli. 2[:1]: *Fili, accedens ad servitutem Dei sta* cum *[justitia et timore]*.

¶ Tercio, ad inquirendum de recta via, Jer. 6[:16]: *State super vias* vestras*, videte, et interrogate de semitis antiquis*.

¶ Quarto, ad custodiendum subditos, sicut speculator stat ad menia, Haba. 2[:1]: *Super custodiam meam stabo*. Et Ysai. 21[:8]: *Super speculam Domini ego sum, stans jugiter*.

[¶ Quinto, ut sententiam iudicis] audiat, sicut citatus ad curiam stat, [non sedet], Rom. 14[:10]: *Omnes stabimus ante tribunal Christi*. Et *tunc stabunt iusti in magna constantia adversus eos*, [Sap. 5:1].

¶ Item, legimus vix stare sed male propter quinque de quibus culpatur.

Primo, ratione loci, id est, peccati, in quo stat immunde, Psal. [1:1]: *Beatus vir qui non abiit in consilio impiorum, et in via peccatorum non stetit*. Immo ibidem apropinquare turpe foret, Gen. 19[:17]: *Nec stes in omni circa regione*.

Secundo, ratione temporis in quo stat ociosus cum sit viator habens magnam dietam per agendam, Matt. 20[:6]: *Quid hic statis tota die otiosi?*

Tercio, ratione cause, id est, culpe, propter quam continuandam culpabilis est, Leu. 19[:16]: *Non stabis [contra] sanguinem proximi [tui]*, multo minus contra sanguinem proprium.

Quarto, ratione noticie status in quo stat. Nam magis culpabilis qui peccat ex cetera scientia quam qui ex ignorancia, Luc. 18[:11]: *Pharisæus stans, hæc apud se* dicebat.

¶ Quinto, ratione persone que in peccato stat magis, enim, culpatur qui stat contra amicum quam alius longinquior, Psal. [37:12]: *Amici mei et proximi mei adversum me appropinquaverunt, et steterunt*.

¶ Sed est hic notandum quod sicut homo qui est in lucta aliquando stat aliquando cadit, sic nos qui in presenti iugit cum temptacionibus luctamur, eo quod quando vnus modus recedit alius inuadit. Tamen quicumque est ille *domino suo stat, aut cadit*, Rom. 14[:4]. Vnde Greogorius, homilia 10 *Super Ezechielem* parte secunda, lapis quadrus eque stat, quocumque parte fuerat versus. Sic ergo quisquis in prosperitate non extollitur, in aduersitate non frangitur, suasionibus ad mala non trahitur, vituperacionibus a bone non reuocatur. Lapis quadrus est, et stat in presenti per fidem. Vnde Rom. 11[:20]: *Tu autem fide stas*, qua subtracta necesse est cadere, Eph. 6[:13]: *Accipite armaturam Dei, ut possitis resistere in die malo, et in omnibus perfecti stare*. State ergo suctincti. Puer dum est impotens non potest perfecte stare sine adiunculo, sed cum fuerit perfectus, ipso subtracto, bene stabit. Sic non possumus stare sine adiutorio fidei, Psal. [35:13]: *Expulsi sunt, nec potuerunt stare*. Vnde Hieronimus, *Epistola* 13, peccatorum est jacere, iustorum est stare. Ideo legitur in multis locis quod filii Israel quando recesserunt a lege Dei non poterant coram hostibus stare, Jos. 7[:12]. Et sequitur Abraham quia fidelis erat *stabat coram [Domino]*, Gen. 18[:22]. Similiter Elias, 3 Reg. 17[:1]. Numquam fiet bonus circuitus cum circino nisi vnus pes bene stet in centro, sic vita presens currit per modum rote, Jac. 3[:6]: *Inflammat* /f. 111ra/ *rotam nativitatis nostræ.* Stet ergo pes fidei nostre in Deo qui est centrum. Gregorius, *Moralium* 17, qui temporalia diligunt, nullo modo stare possunt, quia ipsa fugiunt quibus innituntur.

Item, idem, libro 8, nemo potest mobilia diligere et ipse immobilis stare, Ezech. primo [1:18]: *Statura erat* in *rotis,* quia etsi homo voluatur sub rota fortune in hoc mundo. Cum absit quin habeat staturam et statim Dei. Enim, Gregorius, super eundem locum *Homilia* 6, prime partis stare ad vitam in bene operantis congruit. Nam per Paulum [1 Cor. 10:12] dicitur, *Qui se existimat stare, videat ne cadat*. Et alibi sic stare in Domino Christi. Vnde Gregorius, *Super Ezechielem*, parte secunda, homilia prima, ibi stamus, vbi mentis oculos figimus. Vnde et Hebraocis populus de Egipto liberatus, vnusquisque in foribus tabernaculi stabat quia mens liberata a seruitute diaboli stare debet in foribus volens esse cum Deo extra tabernaculum huius carnis.

Item, Gregorius 13, *Moralium* fixum statum hic habere non possumus, vbi transituri venimus. Quia hoc ipsum nostrum viuere, cotidie a vita transire est. Vnde dicit *Glossa* super illud Eccle. 1[:4]: *Terra in æternum stat*. Terra facta pro homine manet. Quid ergo vanius quam cum homo dominus terre in puluere redigatur, cum terra propter eum facta in eternum fiet.

¶ Item, legimus de Christo qui stabat ad predicans ut melius audiretur, sicut clamans edictum principis stat in alto, Joan. 7[:37]: *In magno festivitatis stabat Jesus, et clamabat*. In quo innuitur vite eminencia in predicatore, Ysai. 40[:9]: *Super montem excelsum ascende, tu qui evangelizas [Sion]*.

Secundo, stabit in apostolorum ut recreans cognosceretur sicut pastor in medio gregis, Joan. vltimo [21:4]: *Stetit Jesus in* medio discipulorum vbi innuitur quod prelatus debet esse persona indifferens et equaliter se habere ad subditos sicut medium eque distat ab extremis, 1 Reg. 10[:23]: *Stetit in medio populi.*

Tercio, stat ad cordis ostium et pulso in quo patet quod defectus est ex parte hominis si gratiam non habeat sicut Sap. 6[:15]: *Qui de luce vigilaverit ad illam*.

Quarto, stat in fidelium persecucione inopem ferat, Act. 7[:55]: *Ecce video cælos apertos, et* Jesum *stantem* vbi innutur quod in Deo debemus confidere, Psal. [90:15]: *Cum ipso sum in tribulatione*.

Quinto, stabit in iudicii execucione ut forcius feriat sicut excuciens triticum, Ysai. 3[:13]: *Stat ad judicandum Dominus*. In quo innuitur timor peccatoribus quia percuciet insanabiliter.